E-271/2014

Mál þetta sem var dómtekið 20. janúar sl., er höfðað með stefnu 29. október 2014. Stefnandi er Miðgerði ehf., Bíldshöfða 14, Reykjavík. Stefndi er Bílasalan Ós ehf., Óseyri 5, Akureyri. Stefnandi krefst þess að stefndi verði dæmdur til að greiða sér 186.807 krónur ásamt dráttarvöxtum skv. 1. mgr. 6. gr. laga nr. 38/2001 af þeirri fjárhæð frá 25. nóvember 2013 til greiðsludags. Þá er krafist málskostnaðar.

Stefndi krefst sýknu og málskostnaðar úr hendi stefnanda

I

Stefnandi kveðst hafa selt stefnda þjónustu og vinnu í nóvember 2013 og hefur lagt fram reikning sem hann gerði á hendur stefnda vegna vinnu og efnis, þann 25. nóvember 2013, með eindaga 5. desember 2013, að fjárhæð 186.807 krónur.

Stefndi segir að reikningurinn sé vegna vinnu við fasteignina Óseyri 5, Akureyri, sem einkahlutafélagið Prosis eigi og hafi átt frá 27. ágúst 2013. Hann sé því ekki aðili að málinu og kveðst reisa sýknukröfu sína á ákvæði 2. mgr. 16. gr. laga nr. 91/1991.

Þá kveðst stefndi byggja á því að krafan hafi þegar verið greidd af Prosis ehf. Stefnandi hafi framvísað reikningi að fjárhæð 186.807 krónur til þess félags. Hafi Prosis ehf. beðið um verklýsingu með reikningnum og þá hafi borist reikningur að fjárhæð 131.121 króna, sem hafi verið greiddur.

II

Fyrirsvarsmenn aðila gáfu skýrslur fyrir dómi, svo og vitnin J-kk-nf H-kk-nf Þ-kk-nf, starfsmaður stefnda og H-kk-nf S-kk-nf H-kk-nf pípulagningameistari.

Í málinu liggur fyrir reikningurinn sem umdeildur er. Við hann er festur efnislisti, ódagsettur og óundirritaður. Kemur þar m.a. fram að unnir hafi verið 18 tímar í október, 6 í nóvember, hvort tveggja við ofna og 7 í apríl við ljós o.fl., samtals 31 vinnustund.

Stefndi lagði fram reikning frá stefnanda, sem er dagsettur 9. september 2014 og gerður á hendur Prosis ehf., Óseyri 5, Akureyri, að fjárhæð 131.121 króna. Við þennan reikning eru festar tvær sundurliðanir. Ber önnur þeirra yfirskriftina ,,mars 2014“ og hljóðar um efni samkvæmt sundurliðun, samtals að fjárhæð 31.679 krónur og vinnu í febrúar, samtals 24 stundir og 2 stundir í janúar, samtals að fjárhæð 72.800 krónur. Samtala þessa er 131.121 króna, þegar virðisaukaskatti hefur verið bætt við.

Hin sundurliðunin ber yfirskriftina: ,,Vinna unnin fyrir Bílasöluna Ós 2013“ og er tekið fram að um hana hafi beðið ,,F-x-x og H-kk-nf.“ Mun þar vera um að ræða fyrirsvarsmann og starfsmann stefnda. Er sundurliðað hvenær unnið hafi verið og við hvað. Er um að ræða samtals 7 vinnustundir í mars, 19 í október og 7 í nóvember. Ekki er efnislisti á þessari sundurliðun. Samtala þessara vinnustunda er 33.

Neðst er þess getið að reikningur sé sendur á ,,þessa kennitölu“ að beiðni F-x-x og H-kk-ef.

Þessu yfirliti svipar mjög til yfirlits með reikningnum sem um er deilt í málinu, að því er varðar fjölda vinnustunda og hvenær þær hafi verið unnar, þótt ekki sé fullt samræmi.

Fyrrnefndur pípulagningameistari staðfesti að hafa undir merkjum HG verktaka ehf. unnið í þágu Prosis ehf. að Óseyri 5, sbr. reikning sem liggur frammi og er dagsettur 28. febrúar 2014. Kvað hann fyrirsvarsmann stefnanda hafa unnið að verkinu samhliða, en hann hafi ekki verið á vegum HG verktaka ehf.

Samkvæmt framansögðu hafði stefndi undir höndum vinnuskýrslu vegna annars vegar ársins 2013, þar sem tekið er fram að reikningur sé sendur stefnda og hins vegar vinnu- og efnisskýrslu á hendur Prosis ehf. vegna vinnu árið 2014. Verður ekki fallist á það samkvæmt þessu að reikningurinn sem stefnandi vill heimta í þessu máli sé vegna sömu vinnu og hann innti af hendi í þágu Prosis ehf. árið 2014. Verður að miða við að stefnandi hafi látið í té vinnu og þjónustu að Óseyri 5 árið 2013, eins og hann staðhæfir.

Stefndi er til húsa að Óseyri 5. Sami maður er í fyrirsvari fyrir hann og húseigandann Prosis ehf. Verður ekki útilokað að verkið hafi verið í þágu stefnda og þá hefur stefnandi staðhæft að reikningur hafi verið stílaður á stefnda að beiðni fyrirsvarsmanns hans og starfsmanns hans. Kemur þessi staðhæfing eins og áður sagði fram í vinnuskýrslu sem sannanlega barst stefnda, sem lagði hana sjálfur fram. Er ekki sýnt að stefndi hafi haft uppi andmæli gegn því að honum væri gerður reikningurinn, fyrr en í greinargerð í þessu máli. Þegar þetta er virt þykir ekki verða fallist á að kröfunni sé ranglega beint að honum. Verður ekki fallist á kröfu hans um sýknu vegna aðildarskorts.

Samkvæmt þessu verður stefndi dæmdur til greiðslu dómkröfunnar. Málskostnaður ákveðst 250.000 krónur.

Dóminn kveður upp E-kk-nf S-kk-nf héraðsdómari.

Gætt var ákvæðis 1. mgr. 115. gr. laga nr. 91/1991.

DÓMSORÐ:

Stefndi, Bílasalan Ós ehf., greiði stefnanda, Miðgerði ehf., 186.807 krónur ásamt dráttarvöxtum skv. 1. mgr. 6. gr. laga nr. 38/2001 af þeirri fjárhæð frá 25. nóvember 2013 til greiðsludags og 250.000 krónur í málskostnað.